Ian Rankin

**Ian Rankin**, nado o 28 de abril de 1960 en Cardenden, Fife, é un escritor en lingua inglesa de novelas policiais e guionista de banda deseñada escocés. É o creador das obras protagonizadas polo Inspector Rebus.

## Traxectoria
Rankin estudou o bacharelato en Cowdenbeath e logo literatura na Universidade de Edimburgo. Logo de licenciarse estivo vivindo en Londres e tamén en Francia durante dez anos. Nese tempo, mentres se iniciaba como escritor, desempeñou moitos e variados traballos, como vendimador, pastor de porcos, recadador de impostos, experto en viños, xornalista especializado en tecnoloxía, administrativo ou músico nun conxunto punk.

Vive en Edimburgo coa súa muller (Miranda) e os seus dous fillos (Jack e Kit). Un deles padece unha enfermidade pouco frecuente chamada síndrome de Angelman.

En 2005 colaborou co músico de folk, Jackie Leven, no álbum *Jackie Leven Said*.

## Obra
As dúas primeiras novelas de Rankin, *Knots and Crosses* e *Hide and Seek* foron concibidas por el como relatos correntes na liña da tradición escocesa iniciada por Robert Louis Stevenson ou Muriel Spark (precisamente o tema da súa tese doutoral, aínda non rematada). Porén, dende un comezo os títulos foron encadrados no xénero policial, no que axiña Rankin se sentiu a gusto. As novelas que teñen como protagonista ao Inspector Rebus están localizadas en Edimburgo e el mesmo está considerado o principal representante do que se deu a coñecer como *Tartan Noir* ou novela negra escocesa.

A finais de 2006 comezou a súa colaboración como guionista de cinco ou seis entregas de Hellblazer, que despois se converteron nunha novela gráfica no seu conxunto, que permanece inédita.

En 2009 publicou a primeira novela protagonizada polo inspector Malcolm Fox, *Asuntos internos* (*The Complaints*, 2009), situada no Edimburgo da crise causada polas hipotecas subprime como pano de fondo.

Ningunha das súas obras foi aínda traducida ao galego.

## Documentais
Como xornalista, ten traballado na produción e presentación de programas de arte (*Newsnight Review*, na BBCTwo) e tamén en series de documentais máis centradas no seu campo de traballo. Así, desenvolveu un traballo de tres episodios dobre o demo para a cadea Channel 4 en 2002, e en 2005 presentou un documental de media hora na BBC4 sobre a relación entre casos reais e crimes de ficción, titulado *Rankin on the Staircase* (*Rankin na escaleira*).

## Premios e recoñecementos
* Recibiu unha bolsa Hawthornden para a creación literaria
* Premio Chandler-Fulbright
* Dous premios Dagger da Crime Writers' Association (CWA) de relato curto
* O Dagger Macallan de ouro na categoría de ficción por *Black and Blue* en 1997 (que tamén foi nomeada ao premio Edgar da Mystery Writers of America á mellor novela).
* O premio Edgar por *Resurrection Men* en 2004.
* O Dagger Cartier de diamante pola súa traxectoria de éxitos, en 2005.

Recibiu o doutoramento honoris causa polas universidades escocesas de Abertay Dundee, St Andrews e de Hull.

En xuño de 2002 recibiu a Orde do Imperio Británico.

## Obras
Escribiu ata o de agora as seguintes novelas, que podemos distribuír en ciclos:

### As novelas do Inspector Rebus
**Knots and Crosses* (1987)
**Hide and Seek* (1991)
**Tooth and Nail* (1992 - titulada orixinalmente *Wolfman*)
**Strip Jack* (1992)
**The Black Book* (1993)
**Mortal Causes* (1994)
**Let it Bleed* (1996)
**Black and Blue* (1997)
**The Hanging Garden* (1998)
**Dead Souls* (1999)
**Set in Darkness* (2000)
**The Falls* (2001)
**Resurrection Men* (2002)
**A Question of Blood* (2003)
**Fleshmarket Close* (2004)
**The Naming of the Dead* (2006)

### Novelas de Jack Harvey
* *Witch Hunt* (1993)
* *Bleeding Hearts* (1994)
* *Blood Hunt* (1995)

### As novelas do Inspector Fox
* *The Complaints* (2009)

### Outros libros
* *The Flood* (1986, publicada de novo en 2005 cun novo prólogo)
* *Death is not the End* (1998) (novela curta)
* *A Good Hanging and Other Stories* (1992) (relatos curtos)
* *Beggars Banquet* (2002) (relatos curtos)
* *Watchman* (1988, publicada de novo en 2004 cun novo prólogo)
* ''Rebus's Scotland: A Personal Journey* (2005)
* *Doors Open* - unha novela por entregas publicada en New York Times
* *One Book, One City''

## Véxase tamén
### Ligazóns externas
* Web do autor